જોકે સંકલન સમિતિની બેઠકમાં સૌપ્રથમ મ્યુનિ. દ્વારા આગામી ચોમાસામાં વરસાદી પાણી ન ભરાય અને વરસાદ સાથે સંકળાયેલા બીજા પ્રશ્નોનાં ઉકેલ માટે પ્રિ-મોન્સૂન એકશન પ્લાનનું પ્રેઝન્ટેશન દર્શાવવામાં આવ્યું હતું. જેમાં વધારે સમય વ્યતિત થયો હતો. મ્યુનિ.નાં પ્લાન નિહાળતી વખતે જ ગૃહરાજ્યમંત્રી અને ધારાસભ્યોએ પૃચ્છા-સૂચનો કર્યા હતા. મ્યુનિ.સૂત્રોનાં જણાવ્યા અનુસાર, પ્રદીપસિંહ જાડેજા પણ કોર્પોરેટર રહી ચૂકયા છે એટલે તેઓ પણ મ્યુનિ.ની કામગીરીથી વાકેફ છે તેથી તેઓ પ્રિ-મોન્સૂન એકશન પ્લાનની સમીક્ષા કરવા જાતે ઉપસ્થિત રહ્યાં અને ચીમકી આપી હતી. બીજી બાજુ સુજલામ સુફલામ જળસંચય અભિયાન અંતર્ગત ખારીકટ કેનાલ અને તળાવોની સફાઇ વગેરે કામગીરી ઉપર પણ પ્રદીપસિંહ નજર રાખી રહ્યાં છે અને તેઓ ઇચ્છે છે કે, વરસાદી પાણી રોડ ઉપર ભરાઇ રહે કે ગટરમાં વહી જાય તેનાં કરતાં તળાવોમાં ભરાય તો જળસંચય અભિયાન સફળ બને.